CELEX: 62021TN0405
Language: sk
Date: 2021-07-07 00:00:00
Title: Vec T-405/21: Žaloba podaná 7. júla 2021 – Dexia Crédit Local/SRB

23.8.2021   
            
            
               SK
            
            
               Úradný vestník Európskej únie
            
            
               C 338/38
            
         
      Žaloba podaná 7. júla 2021 – Dexia Crédit Local/SRB
      (Vec T-405/21)
      (2021/C 338/48)
      Jazyk konania: francúzština
      
         Účastníci konania
      
      
         Žalobkyňa: Dexia Crédit Local (Paríž, Francúzsko) (v zastúpení: H. Gilliams a J.-M. Gollier, avocats)
      
         Žalovaná: Jednotná rada pre riešenie krízových situácií
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie Jednotnej rady pre riešenie krízových situácií zo 14. apríla 2021 o výpočte príspevkov ex ante do jednotného fondu na riešenie krízových situácií na rok 2021 s referenčným číslom SRB/ES/2021/22,
               
            
                  —
               
               
                  uložil Jednotnej rade pre riešenie krízových situácií povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza šesť žalobných dôvodov.
      
                  1.
               
               
                  Prvý žalobný dôvod je založený na porušení článku 69 nariadenia č. 806/2014 v rozsahu, v akom prijaté rozhodnutie stanovuje cieľovú úroveň na rok 2021 na úrovni jednej osminy z 1,35 % krytých vkladov.
               
            
                  2.
               
               
                  Druhý žalobný dôvod je založený na protiprávnosti delegovaného nariadenia č. 2015/63, a to:
                  
                              —
                           
                           
                              z dôvodu porušenia zásady proporcionality spočívajúceho v tom, že výpočet príspevkov ex ante do SRF po prvé nezodpovedá cieľom nariadenia č. 806/2014, po druhé nezohľadňuje skutočnosť, že žalobkyňa je úverovou inštitúciou v likvidácii, ktorá využíva verejnú záruku a ktorá sa v zásade nikdy nebude môcť obrátiť na SRF, a po tretie predražuje jej nariadenú likvidáciu,
                           
                        
                              —
                           
                           
                              z dôvodu porušenia zásady rovnosti zaobchádzania, keďže sa s inštitúciami v nútenej správe využívajúcimi s verejnou zárukou zaobchádza rovnako ako s fungujúcimi inštitúciami.
                           
                        
            
                  3.
               
               
                  Tretí žalobný dôvod je uvádzaný subsidiárne a je založený na porušení zásad proporcionality a rovnosti zaobchádzania zo strany SRB z rovnakých dôvodov, aké sú uvedené v druhom žalobnom dôvode, a to tým, že SRB nedodržala tieto zásady, keď na žalobkyňu bez úpravy uplatnila ustanovenia delegovaného nariadenia č. 2015/63.
               
            
                  4.
               
               
                  Štvrtý žalobný dôvod je založený na absencii transparentnosti a nedostatočnom odôvodnení, keďže poskytnuté informácie neumožňujú účinný výkon práva na obranu.
               
            
                  5.
               
               
                  Piaty žalobný dôvod je založený na neexistencii právneho základu článkov 5, 69 a 70 nariadenia č. 806/2014 z dôvodu, že tieto ustanovenia boli prijaté na základe článku 114 ZFEÚ, aj keď nejde o aproximáciu právnych predpisov.
               
            
                  6.
               
               
                  Šiesty žalobný dôvod je založený na neexistencii právneho základu článkov 5, 69 a 70 nariadenia č. 806/2014 z dôvodu, že tieto ustanovenia boli prijaté na základe článku 114 ZFEÚ, aj keď ide o daňové ustanovenia.